讀僧長吉詩
作者：胡宿
朝代：宋

paragraphs: 生民類能言，茲文特淵邈。
精韞在希微，幽通資寫託。
狀物無遁形，舒情有至樂。
自非妙解機，誰抽神奧籥。
大士棲綠巖，門前即台嶽。
翠屏何峨峨，千仞拂寥廓。
芝朮被諸峰，煙霞興衆壑。
中安仁智居，旁研華竺學。
觀法識非空，了心無少著。
人境既相於，神明信超若。
作詩三百篇，平淡猶古樂。
于言雖未忘，在理已能覺。
天質自然美，亦如和氏璞。
貯之古錦囊，訪我杼山郭。
杼山空崔嵬，然公久寂寞。
中間三百年，寂寞無人作。
何意正始音，緒餘在清角。
山旁夏欲休，林英春稍落。
吟登蒼卞餘，歸夢華頂數。
駕言整巾瓶，仍前侶猿鶴。
誰言雲無心，還依故山泊。
顧予禽鹿姿，繆此縻人爵。
居常眩韶音，幾駭頓金絡。
比將親椒蘭，端欲甘藜藿。
緬懷凈名庵，終尋香火約。